***** ΚΑΝΟΝΙΣΜΟΣ (ΕΟΚ) αριθ. 119/89 ΤΗΣ ΕΠΙΤΡΟΠΗΣ της 19ης Ιανουαρίου 1989 για τροποποίηση του κανονισμού (ΕΟΚ) αριθ. 2514/78 περί καταγραφής στα κράτη μέλη των συμβάσεων περί πολλαπλασιασμού των σπόρων σποράς στις τρίτες χώρες Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 2358/71 του Συμβουλίου της 26ης Οκτωβρίου 1971 περί κοινής οργανώσεως αγοράς στον τομέα των σπόρων προς σπορά (1), όπως τροποποιήθηκε τελευταία από τον κανονισμό (ΕΟΚ) αριθ. 3997/87 (2), και ιδίως το άρθρο 3α παράγραφος 4 και το άρθρο 9, Εκτιμώντας: ότι ο κανονισμός (ΕΟΚ) αριθ. 2514/78 της Επιτροπής (3) προσδιόρισε τα στοιχεία τα οποία το συμβαλλόμενο μέρος που είναι εγκατεστημένο στην Κοινότητα πρέπει να παρέχει στον οργανισμό που είναι επιφορτισμένος με την καταχώρηση και ότι τα ανακοινούμενα στοιχεία πρέπει να είναι σύμφωνα με εκείνα που περιέχονται στις συμβάσεις· ότι θα πρέπει, συνεπώς, να προβλεφθεί ρητά η προσκόμιση της συμβάσεως· ότι είναι δύσκολο για ορισμένα είδη, κατά την ημερομηνία που προβλέπεται για την καταχώρηση των συμβάσεων, να προσδιοριστούν οι προβλέψιμες ποσότητες που προορίζονται για την εισαγωγή στην Κοινότητα· ότι θα πρέπει, συνεπώς, να προβλεφθεί μια άλλη ημερομηνία για τις ανακοινώσεις των προβλέψεων εισαγωγής για να εκτιμηθεί καλύτερα η εξέλιξη της αγοράς· ότι για να υπολογιστούν οι ποσότητες που μπορούν να εισαχθούν με το καθεστώς των συμβάσεων πολλαπλασιασμού θα πρέπει να προβλεφθεί η ανακοίνωση των στοιχείων σχετικά με την έκταση που προορίζεται για τον πολλαπλασιασμό στις τρίτες χώρες· ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σπόρων προς Σπορά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 2514/78 τροποποιείται ως εξής: 1. Το άρθρο 3 αντικαθίσταται από το ακόλουθο κείμενο: «Άρθρο 3 Για την καταγραφή των συμβάσεων που προβλέπονται στο άρθρο 1, εκτός από την προσκόμιση αυτών το συμβαλλόμενο μέρος που είναι εγκατεστημένο στην Κοινότητα πρέπει να παρέχει συγχρόνως στον οργανισμό που αναφέρεται στο άρθρο 4 τουλάχιστον τα εξής στοιχεία: α) χώρα στην οποία πραγματοποιείται ο πολλαπλασιασμός των σπόρων για σπορά· β) είδος και ποικιλίες των σπόρων για σπορά· γ) ποσότητα, καταγωγή, κατηγορία των σπόρων σποράς που προορίζονται για τον πολλαπλασιασμό· δ) περίοδοι στις οποίες αναφέρεται η σύμβαση, έκταση που θα σπαρθεί, προβλεπόμενες ποσότητες προοριζόμενες για εισαγωγή στην Κοινότητα, περίοδοι που έχουν προβλεφθεί για την παράδοση. » 2. Στο άρθρο 5 παράγραφος 1, προστίθεται το ακόλουθο κείμενο: «Εντούτοις, όσον αφορά τους σπόρους του υβριδίου αραβοσίτου, τα στοιχεία όσον αφορά τις προβλέψιμες ποσότητες που προορίζονται για εισαγωγή στην Κοινότητα και τις περιόδους που προβλέπονται για την παραγωγή μπορούν να ανακοινωθούν το αργότερο έξι μήνες μετά την ημερομηνία λήξεως για την καταχώρηση των συμβάσεων.» 3. Το άρθρο 6 αντικαθίσταται από το ακόλουθο κείμενο: «Άρθρο 6 Τα κράτη μέλη ανακοινώνουν στην Επιτροπή κάθε χρόνο και το αργότερο 30 ημέρες μετά τις ημερομηνίες λήξεως που προβλέπονται στο παράρτημα, ανά περίοδο εμπορίας, ανά είδος ή ομάδα ποικιλιών, όπως εμφαίνονται στο παράρτημα, ανά ενδιαφερόμενη τρίτη χώρα, τις εκτάσεις που έχουν σπαρθεί και τις προβλεπόμενες ποσότητες των σπόρων που θα προκύψουν από τον πολλαπλασιασμό που προορίζονται για την εισαγωγή στην Κοινότητα. Εντούτοις, όσον αφορά τους σπόρους των υβριδίων αραβοσίτου, οι προβλεπόμενες ποσότητες που προορίζονται για εισαγωγή θα ανακοινωθούν στην Επιτροπή το αργότερο 30 ημέρες μετά την ανακοίνωση αυτών, στον αρμόδιο οργανισμό καταγραφής.» Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Ιανουαρίου 1989.

[Source: multi_eurlex | Tokens: 3506]